એક બાજુ ગુજરાત વિધાનસભાની ચૂંટણીની તારીખો જાહેર થાય એની રાહ જોવાઇ રહી છે, ત્યાં સરકાર દ્વારા આચારસંહિતા જાહેર થાય એ પહેલાં તમામ વર્ગના મતદારોને ખુશ કરવા માટેના પ્રયત્નો હાથ ધરાયા હોય એમ લાગી રહ્યું છે. બુધવારે નાયબ મુખ્યમંત્રી નીતિન પટેલે શૈક્ષણિક કર્મચારીઓ માટે મહત્વપૂર્ણ જાહેરાત કરી હતી. રાજય સરકાર દ્વારા શિક્ષણ સહાયકો, વહીવટ સહાયકો અને આઇટીઆઇના કર્મચારીઓના પગાર અંગે મહત્વપૂર્ણ જાહેરાત કરવામાં આવી હતી. પેટ્રોલ-ડીઝલના ભાવમાં ઘટાડો, નવી જીઆઇડીસી શરૂ કરવાની જાહેરાત બાદ સરકાર તરફથી આ ત્રીજી ખુશખબરી આપવામાં આવી છે.